El Palau de la Marquesa millora la seua accessibilitat
13 de Diciembre de 2019

Carcaixent

Esta setmana han finalitzat les obres de millora d’accessibilitat del Palau de la Marquesa, amb les que s’han instal·lat dos rampes, una fixa i una desmuntable que possibiliten salvar les escales d’accés, facilitant l’accés a l’ascensor que dóna servei a tot l’edifici. Aprofitant la intervenció, s’ha realitzat una inspecció de l’estructura i s’ha aplicat un morter dissipador de la humitat, així com un sistema de deshumidificació per ones electromagnètiques per tal d’eliminar futurs danys a l’edifici històric. En els propers mesos, es procedirà a la reparació i a la contextualització històrica de l’espai per tal de recuperar part de l'atmosfera que es pergué en la rehabilitació dels anys 90. Les actuacions han estat finançades per la Conselleria de Cultura.

Lluís Candel, Regidor de Territori, ha explicat que “una de les preocupacions principals de l’actual Equip de Govern és la millora de l’accessibilitat, tant als espais públics com als edificis municipals, i precisament un dels edificis amb més carències era el Palau de la Marquesa on les persones amb mobilitat reduïda no podien accedir al primer pis, veient anul·lat el seu dret a utilitzar un patrimoni que és de tots”. El regidor ha destacat que s’ha intentat actuar seguint els criteris de “mínima intervenció, reversibilitat i respecte a l’estructura històrica, d’acord amb les corrents internacionals d’intervenció en el patrimoni arquitectònic”.